Document ID: 32007R0189

UREDBA KOMISIJE (ES) št. 189/2007
z dne 23. februarja 2007
o začasni odpravi uporabe uvoznih dajatev za nekatere količine industrijskega sladkorja za tržno leto 2006/2007
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 318/2006 z dne 20. februarja 2006 o skupni ureditvi trgov v sektorju sladkorja (1) in zlasti člena 40(1)(c) in (e)(iii)Uredbe,
ob upoštevanju naslednjega:
(1)
Člen 26(3) Uredbe (ES) št. 318/2006 določa, da lahko Komisija zaradi zagotovitve zalog, potrebnih za proizvodnjo proizvodov iz člena 13(2) navedene uredbe, za določene količine sladkorja v celoti ali delno začasno odpravi uporabo uvoznih dajatev.
(2)
Da bi zagotovili zaloge, potrebne za proizvodnjo proizvodov iz člena 13(2) Uredbe (ES) št. 318/2006, je v interesu Skupnosti, da v celoti začasno odpravi uporabo uvoznih dajatev za industrijski sladkor, namenjen za proizvodnjo navedenih proizvodov za tržno leto 2006/2007.
(3)
Določbe Uredbe Komisije (ES) št. 1301/2006 z dne 31. avgusta 2006 o določitvi skupnih pravil za upravljanje uvoznih tarifnih kvot za kmetijske proizvode, ki se upravljajo s sistemom uvoznih dovoljenj (2), se uporabljajo brez poseganja v dodatne pogoje ali odstopanja, ki bi bili lahko določeni v sektorskih uredbah. Za neprekinjeno preskrbo trga Skupnosti je zlasti treba ohraniti obdobja za vložitev zahtevkov, kot so predvidena v Uredbi Komisije (ES) št. 950/2006 z dne 28. junija 2006 o podrobnih pravilih za izvajanje uvoza in prečiščevanja proizvodov v sektorju sladkorja v okviru nekaterih tarifnih kvot in preferencialnih sporazumov za tržna leta 2006/2007, 2007/2008 in 2008/2009 (3), in zato odstopati od člena 6(1) Uredbe (ES) št. 1301/2006.
(4)
Za olajšanje upravljanja in zagotovitev spremljanja in nadzora uvoženih količin mora biti veljavnost uvoznih dovoljenj za sladkor, za katerega je odobrena začasna odprava uporabe uvoznih dajatev, omejena na konec tržnega leta 2006/2007 in izdaja dovoljenj rezervirana za uporabnike industrijskega sladkorja. Ni nujno, da ti trgujejo s tretjimi državami, zato je treba odstopati od člena 5 Uredbe (ES) št. 1301/2006.
(5)
Določbe o upravljanju industrijskih surovin in obveznosti predelovalcev, določene v Uredbi Komisije (ES) št. 967/2006 z dne 29. junija 2006 o podrobnih izvedbenih pravilih za Uredbo Sveta (ES) št. 318/2006 glede proizvodnje izvenkvotnega sladkorja v sektorju sladkorja (4) je treba uporabiti za uvožene količine v okviru te uredbe.
(6)
Upravljalni odbor za sladkor ni dal mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Začasna odprava uvoznih dajatev
1. Za tržno leto 2006/2007 se uporaba uvoznih dajatev za beli sladkor iz oznake KN 1701 99 10 za količino 200 000 ton začasno odpravi.
2. Sladkor, uvožen v okviru te uredbe, se neposredno uporablja za proizvodnjo proizvodov iz priloge k Uredbi (ES) št. 967/2006.
Člen 2
Uvozna dovoljenja
1. Pravila za uvozna dovoljenja iz Uredbe (ES) št. 950/2006 ter pravila iz Uredbe (ES) št. 1301/2006 se uporabljajo za uvoz sladkorja, uvoženega v okviru te uredbe, razen če v tej uredbi ni drugače določeno.
Vendar so uvozna dovoljenja veljavna do konca drugega meseca, ki sledi mesecu dejanske izdaje v smislu člena 23(2) Uredbe Komisije (ES) št. 1291/2000, (5) in najpozneje do 30. septembra 2007.
2. Z odstopanjem od člena 5 Uredbe (ES) št. 1301/2006 lahko zahtevek za uvozno dovoljenje za količine iz člena 1(1) predloži le predelovalec v smislu člena 2(d) Uredbe (ES) št. 967/2006.
3. Z odstopanjem od člena 6(1) Uredbe (ES) št. 1301/2006 se zahtevki za uvozna dovoljenja predložijo vsak teden, od ponedeljka do petka, od datuma iż člena 4(5) Uredbe (ES) št. 950/2006 do prekinitve izdajanja dovoljenj, kot je navedeno v drugem pododstavku člena 5(3) navedene uredbe. Vlagatelj lahko vloži samo en zahtevek za dovoljenje na teden.
Člen 3
Uporaba Uredbe (ES) št. 967/2006
Členi 11, 12 in 13 Uredbe (ES) št. 967/2006 se uporabljajo za količine sladkorja, uvoženega v okviru te uredbe.
Člen 4
Obveznosti predelovalca
1. Predelovalec predloži zadovoljivo dokazilo pristojnim organom države članice, da so bile količine, uvožene v okviru te uredbe, uporabljene za proizvodnjo proizvodov iz člena 1(2), in v skladu z odobritvijo iz člena 5 Uredbe (ES) št. 967/2006. Dokazilo zlasti obsega vodenje evidenc o količinah zadevnih proizvodov, ki se samodejno izvaja med proizvodnim procesom ali po njem.
2. Če predelovalec ne predloži dokazila iz odstavka 1 ob koncu tretjega meseca po uvozu, plača znesek 5 EUR na tono zadevne uvožene količine za vsak zamujen dan.
3. Če predelovalec ne predloži dokazila iz odstavka 1 ob koncu petega meseca po uvozu, se zadevna količina šteje za preveč prijavljeno za namene uporabe člena 13 Uredbe (ES) št. 967/2006.
Člen 5
Začetek veljavnosti
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. februarja 2007

Labels: 3
17
15